****

**PROGRAM**

**AKTIVNI U ZAJEDNICI**

Zaklada izviđačkog prijateljstva, u sklopu programa *Aktivni u zajednici* raspisuje natječaj namijenjen izviđačkim udrugama, članicama Saveza izviđača Hrvatske. Programom želimo doprinijeti jačanju izviđačkih udruga i njihove vidljivosti u društvu.

Partner Zakladi izviđačkog prijateljstva u provedbi ovog natječaja je   
Raiffeisen bank d.o.o., koja ujedno i financira Program.

**UPUTE ZA PRIJAVITELJE**

1. ***CILJ PROGRAMA***

Cilj programa, odnosno ovog natječaja je poticanje na aktivniji društveni angažman u zajednici i samim time širenje pozitivnih promjena u zajednici kroz doprinos zaštite okoliša i osvještavanju važnosti očuvanja prirode i prirodnih resursa.

Programom se želi podržati inovativne i jasne projektne ideje, koje za cilj imaju umrežavanje s lokalnom zajednicom, poticanje međusobne suradnje i solidarnosti sa svrhom očuvanja prirodnog bogatstva te poticanje osobnog i kolektivnog razvoja u pravcu širenja izviđačkih vrijednosti i načina života kroz aktivnosti iz područja zaštite okoliša i prirode.

1. ***FINANCIJSKA POTPORA***

Za financiranje projektnih ideja osiguran je iznos od 30.000,00 kn. Ukupno će biti podržano najviše 6 projekata, svaki s iznosom od 5.000,00 kn. Iz svake regije bit će odabran najmanje 1 projekt (Regija centar, Regija sjever, Regija istok, Regija zapad i Regija jug) osim ako iz neke Regije neće biti prijavljenih projekata ili prijavljeni projekti neće preći minimalni bodovni prag (20 bodova). U tom slučaju odabrat će se sljedeći projekt prema broju bodova iz neke druge Regije.

Projekti mogu biti financirani od strane Zaklade u 100% iznosu, ali se potiče udruge da osiguraju sredstva iz drugih izvora.

Korisniku će biti isplaćeno 50% sredstava nakon potpisivanja ugovora, a prije početka same provedbe projekta. Ostatak sredstava korisniku se uplaćuje nakon predanog i prihvaćenog izvještaja.

Korisnik pravda utrošena sredstva putem opisnog izvještaja i popratne dokumentacije (dokaza o provedbi aktivnosti u sklopu projekta).

1. ***TRAJANJE PROJEKTA***

Realizacija projekta mora se odviti u svibnju i/ili lipnju 2022. godine. Također potičemo udruge da, ako je to moguće, provedbu projekata uklope u tjedan Hrvatska volontira koji se provodi od 11. do 14. svibnja 2022. Minimalna duljina trajanja projekta nije određena.

1. ***PRIHVATLJIVI PRIJAVITELJI***

Prihvatljivi prijavitelji na ovaj poziv su isključivo udruge članice Saveza izviđača Hrvatske, registrirane u Savezu izviđača Hrvatske za 2021. godinu.

1. ***PRIHVATLJIVE PROJEKTNE PRIJAVE***

Prihvatljive su projektne prijave koje su jasne i konkretne te doprinose pozitivnim društvenim promjenama, a vezane su za zaštitu okoliša i očuvanje prirodnog bogatstva. Bitan element u projektnim prijavama je i povezanost s ostalim dionicima u lokalnoj sredini te projektna vidljivost.

Projekt se mora provesti u Regiji kojoj pripada udruga članica. Više udruga članica može zajednički prijaviti projekt s napomenom koja udruga članica vrši projektnu prijavu, tj. koja udruga članica će potpisati ugovor. Udruga prijavitelj može prijaviti najviše 1 projekt.

Projektne aktivnosti mogu biti dio nekog većeg projekta ili programa kojega udruga provodi, a za njih nisu osigurana financijska sredstva i u skladu su s ciljevima ovog programa.

Prijavitelji projektnih ideja moraju uzeti u obzir i mogućnost sudjelovanja djelatnika partnera koji financira ovaj program, u ovom slučaju Raiffeisen bank d.o.o. Partner Raiffeisen bank d.o.o. zadržava pravo sudjelovanja i ne sudjelovanja u nekim projektnim aktivnostima, prema osobnom odabiru i preferencijama. U projektnoj prijavi nije potrebno posebno isticati njihovo sudjelovanje niti organizirati aktivnosti isključivo za njih.

1. ***POSTUPAK PROCJENE PROJEKTNIH PRIJAVA***

Projektne prijave ocijenjivat će Upravni odbor Zaklade izviđačkog prijateljstva.

Projekti će biti ocijenjivani prema sljedećim kriterijima:

1. Koliko je projektna ideja inovativna? Max broj bodova 5
2. U kojoj mjeri provedba projekta doprinosi rješavanju problema (kratkoročno, srednjeročno ili dugoročno) te na koji način projekt doprinosi pozitivnoj promjeni u zajednici? Max broj bodova 5
3. Koliko je projektna ideja jasna i konkretna te samim time i izvediva? Max broj bodova 5
4. Na koji način je predviđena vidljivost projektnih aktivnosti i projektnih rezultata (mediji, društvene mreže, promotivni materijali i sl.)? Max broj bodova 10
5. Uključuje li se u projekt druge dionike u zajednici i ako da koje i na koji način (druge organizacije civilnoga društva, škole, vrtiće, institucije i sl., lista nije konačna)? Max broj bodova 10

Ukupno je moguće ostvariti 35 bodova.

Projekt mora ostvariti minimalno 20 bodova kako bi ušao u daljnji selekcijski postupak, tj. ušao u krug potencijalno prihvatljivih projektnih prijava za financiranje.

Ako će više udruga imati jednaki broj bodova, a prijavljuju se iz jedne regije, prednost će imati ona projektna prijava, koja ima više bodova u područjima 4. i 5. Ako i tu bude jednak broj bodova, Upravni odbor Zaklade zadržava pravo odabira projektnog prijedloga za koji smatra da je kvalitetniji.

1. ***ODOBRENE PROJEKTNE PRIJAVE***

Rezultati će biti objavljeni na web stranici Zaklade izviđačkog prijateljstva [izvidjacko-prijateljstvo.hr](https://izvidjacko-prijateljstvo.hr) i Saveza izviđača Hrvatske, [scouts.hr](http://www.scouts.hr). Korisnici kojima je odobrena financijska potpora također će biti obaviješteni i putem e maila.

Svaki prijavitelj ima pravo zatražiti uvid u stanje bodova vlastite prijave, tj. ukupnu ocjenu projekta na [info@zaklada.scouts.hr](mailto:info@zaklada.scouts.hr).

Korisnici čiji projekt je dobio financijsku potporu moraju predati izvještaj o provedenim aktivnostima nakon njihovog završetka, a najkasnije mjesec dana od službenog završetka projekta. Ako korisnici ne predaju izvještaj u zadanom roku, sredstva dobivena za provedbu projekta moraju vratiti na račun Zaklade izviđačkog prijateljstva.

1. ***POSTUPAK PRIJAVE***

Projektnu prijavu je potrebno poslati na [info@zaklada.scouts.hr](mailto:info@zaklada.scouts.hr). **Rok za slanje prijave** je **10.travnja** **do 23.59 sati**. Prijave pristigle nakon zadanog roka neće ući u postupak procjene.

Projektna prijava sastoji se od:

1. ispunjenog Opisnog obrasca
2. ispunjenog Obrasca proračuna

Obrasce nije potrebno potpisivati od strane udruge prijavitelja te se šalju u Word i Excel formatu.

Za sva dodatna pitanja možete nam se obratiti na [info@zaklada.scouts.hr](mailto:info@zaklada.scouts.hr).

Uz izviđački pozdrav,

**Budi pripravan!**